יום אחד
ברבעון הראשון הרווחנו מיליון; בשני יצאנו מאוזנים; התחזית דרשה שלוש פסיק ארבע; הבוסים דרשו פיטורים; דן האנליסט, על פסטה במטבח; חזה עתידות בלי שום סטיית תקן; תקפיץ במערב, תפזר קצת במזרח; העיקר זה להקפיד על השמן; יום אחד, קרוב מתמיד, המסכים ייצבעו באדום; יום אחד, תמיד זה מפחיד, להביט אל פי התהום; ודן יאחז את ראשו בידיו, אין מצב אלוהים, אין מצב; כי עכשיו זה לא שנופל קצת השער, עכשיו מדובר על רעב; בינתיים חליפה חדשה עם פסים; תופרים קומבינה בקייב; העולם כפר קטן, השווקים מתפתחים; רק צריך להגביר את הקצב; במסיבת הסילבסטר הריצו שורות; ונבאו מה יהיה השנה; התחזית ידועה, הכל די צפוי; רק למי הרשות נתונה; יום אחד, קרוב לוודאי, המסכים ייצבעו בשחור; ואחד אחרי השני, מיליונים יזרמו לרחוב; ודן ימלמל, זה בכל העולם, מה עכשיו אלוהים, מה עכשיו; נתחבא קצת למטה, וגם בצדדים, אולי מאחורי הגב.; 